钦定古今图书集成/明伦汇编/官常典/第507卷 > 雷有终
## 钦定古今图书集成/明伦汇编/官常典/第507卷 > 雷有终

按《宋史雷德骧传》：“德骧子有终，字道成，幼聪敏，以荫
补汉州司户参军。时侯陟典选，木彊难犯，选人听署
于廷，无敢哗者，有终独抗言愿为大郡治狱掾。陟叱
之曰：‘年未三十，安可任此官’？有终不为沮，署莱芜尉。
知监左拾遗刘祺以有终年少，颇易之。有终发其奸
赃，祺坐罪杖流海岛，以有终代知监事。”先是，三司补
吏为治官率以赀进，多恣横。至是，受署者惮有终，率
多避免。太宗即位，闻其名，遣内侍伍守忠同掌监事，
且察其治迹。守忠至裁周月，即还奏有终彊济之状，
亟诏为大理寺丞。会德骧任陕西转运，奏为解州通
判，特许德骧不巡察是州。有终入奏盐池利害，改赞
善大夫，令还权知军事，省通判。太平兴国六年，迁殿
中丞、知密州，徙淮南转运副使，赐绯鱼，改太常博士。
时德骧主簿两浙，往往省于境上，时人荣之。雍熙中，
王师北征，命为蔚州飞狐路随军转运使。入为盐铁
判官，历户部、度支副使，赐金紫。出知昇州。淳化初，就
迁少府少监、知广州。二年，女弟婿卫濯讼其家法不
谨，有终坐亲累，责授衡州团练副使，夺章服。俄丁外
艰，行及许田，召归，入对，赐钱八十万。起为都官员外
郎，历度支、盐铁副使，复金紫。时以江南、岭外茶盐价
不一，细民冒禁私贩，多陷重辟。诏有终“领江淮、两浙、
荆湖、福建、广南路茶盐制置使，就出盐产茶之地以
便宜裁制。”使还，改工部郎中、知大名府。不逾月，复为
少府少监，徙知江陵。李顺之乱，王师西征，命与裴庄
为峡路随军转运使、同知兵马事，调发兵食，规画戎
事，皆有节制。师行至峡中，遇盗格斗，众渴乏。会天雨，
军士以兜牟承水饮之，且行且战，进至广安军垒，濒
江三面树栅。会夜阴晦，贼众奄至，鼓噪举火，士伍恐
惧，有终安坐，栉发自若。贼围既合，有终引奇兵出其
后击之，贼众惊扰，赴水死者无算。就拜右谏议大夫、
知益州。次简州，寓佛舍，度贼必至，命左右重闭，召土
人严更警备。初夕间道而出，贼围守数重，及坏寺入，
惟击柝者在焉。俄兼同招安使。贼平，改知许州。三年，
改给事中、知并州。真宗嗣位，加工部侍郎。咸平二年，
代还，知审刑院，俄授户部使。三年，将巡师大名，遣有
终乘驿先诣澶州督纳粮草。车驾还，次德清军，会益
州奏至，“神卫戍卒以正旦窃发，害兵马卫辖符昭寿，
拥都虞候王均为乱，逐知州牛冕。”即日拜有终泸州
观察使、知益州兼川峡两路招安捉贼事。御厨使李
惠、洛苑使石普、供备库副使李守伦并为招安巡检
使，给步骑“八千，命往招讨。”又以洺州团练使上官正
为东川都钤辖，西作坊使李继昌为峡路都钤辖，崇
仪副使高继勋、王阮并为益州驻泊都监，供奉官、阁
门祗候孙正辞为诸州都巡检使。正月三日，均率众
陷汉川，进攻绵州，旬日不能下，趣剑门。先是，知剑州、
秘书丞李士衡度寇必至，城不能守，悉徙官帑保剑
门，焚其仓廪，及署榜，招军卒之流逸者，得数十人。巳
而贼果至，士衡与剑门都监、左藏库副使裴臻逆击
之。时风雪连日，均众无所掠，惟食败糟。臻与战，斩首
数千级，贼众疲剧宵遁，还保益州。士衡即驰骑入奏，
上嘉之，拜士衡度支员外郎，赐绯，臻崇仪使、领峰州
刺史，仍旧职知蜀州。供奉官、阁门祗候杨怀忠闻变，
即调乡丁会十一路巡检兵，刻期进讨。蜀民不从贼
者，相率抗御，侪伍谓之“清坛。”众择清坛之魁七十馀
人，悉补巡检将，遣判官高本驰驿以闻。十七日，怀忠
率众入益州，焚城北门，至三井桥。时均尚留剑门，与
贼将鲁麻胡阵于江渎庙前。自晨至晡，战数合，怀忠
兵势不敌，退还所部。怀忠部下多李顺旧党，颇贪剽
劫，故败绩焉。怀忠移文嘉、眉七州，调军士丅男来会二月，再攻益州。时均方遣逆党赵延顺攻卭、蜀，怀忠
逆与之战，贼稍退。怀忠与转运使陈纬麾兵由子城
南门直入军资库，与纬署其库籥。均众皆银枪绣衣，
为数队，分列子城中。贼兵出通远门，与怀忠战数合，
会暮，怀忠复退军筰桥，背水列阵，砦《槠木》桥南，以捍
卭蜀之路，贼故不复能南略，自清水、埧温江、金马三
道来攻槠木砦，出官军后，焚江原神祠，断卭蜀援路。
怀忠三路分兵以抗之，斩首五百馀级，驱其馀众入
皂江，获甲弩甚众。乘胜逐贼至益州南十五里，砦于
鸡鸣原以俟王师，均亦闭成都东门“以自固。”是月，有
终等至，令石普先与绵、汉都巡检张思钧收复汉州，
进壁升仙桥。贼出攻砦，有终击走之。一日，均开城伪
为遁状，有终与上官正、石普率兵径入官军，分剽民
财，部伍不肃。贼闭关发伏，布床榻于路口，官军不得
出，因为所杀。有终等缘堞而坠，李惠死之，退保汉州。
益州城中民皆奔迸四出，复为贼党分骑追杀，或囚
絷之，支解族诛以恐众。又胁士民、僧道之少壮者为
兵，先刺手背，次髡首，次黥面，给军装，令乘城，与旧贼
党相间。有终署榜招之，至则署其衣袂释之，日数百
人。三月，进攻弥牟砦，斩首千馀级，复为贼所拒。四月，
贼由升仙桥分路来寇，并军于东偏。有终率兵逆击，
大败之，杀千馀人，夺其伞盖金枪等物，均单骑还城。
有终遣其子奉礼郎孝若驰奏。上召孝若问败贼之
由，笑谓左右曰：“均鼠窃尔，虽婴城自守，计日可擒矣。”
孝若因言尝习武艺，愿改秩以效，即补供奉官。俄以
刑部员外郎马亮为转运使，国子博士张〈阙〉言副之，
供备库副使张晌为绵、汉都巡检使。杨怀忠又分所
部砦于合水尾、浣花等处，树机石，设笓篱以拒之。贼
自升仙之败，彻桥塞门，官军进至清远江，为梁而渡。
有终与石普屯于城北门之西，依壕为土山，分设鹿
角，又得旧草场，造梯冲洞车攻具，普专主之。高继勋、
张晌、孙正辞攻城东，上官正、李继昌、王阮攻“城西，杨
怀忠与巡检、殿直、阁门祗候马贵攻城南，贼将赵延
顺尽驱凶党以拒”，既而延顺中流矢死，又遣其党丁
重万立城门上，官军射之。殪每攻城辄会雨，城滑不
能上，官军及丁夫为洞屋以进，贼又凿地道出掩之，
溺濠中死者千馀，军势小衄。时方暑湿，军士多疾，有
终市药他州疗之。是月，诏洛苑使、入内副都知秦翰
为两川捉贼招安使，有终与翰叶议，于城北鱼桥，又
筑土山。八月，克城北羊马城，遂设雁趐敌棚，覆洞屋
以进，逼罗城。九月，城北洞屋成，贼对设敌楼以抗官
军，有终遣卒焚之，贼自是销沮，筑月城以自固。有终
募敢死士间道以入，贼为药矢中者立死。有终令卒
蒙毡秉燧以入，悉焚其望橹机石。先遣东西南砦鼓
噪攻城，有终与石普分主洞屋以进。普穴城为暗门，
门成，贼攒戟于前，无敢进者。有二卒请行，许以厚赏，
乃麾戈直冲之，贼锋稍却，遂入城。有终登城楼下瞰，
贼之馀众冲砦天长观前，于文翁坊密设炮架。高继
勋白于马亮，请给鞂𤏸油籸，众执长戟巨斧，秉炬以
进，悉焚之。杨怀忠焚其砦天长观前，追至大安门，复
败焉。是夕二鼓，均与其党二万馀南出万里桥门，突
围而遁。有终疑有伏，遣人纵火城中。诘朝，与秦翰登
门楼，牙吏有受伪署官职者，捕得，立楼下，傍积薪厝
火其上，索男子魁壮者令辨之，曰：“某尝受某职。”即命
左右挤投火中，自晨至晡，焚死者数百人，时谓冤酷。
均既走，度合水尾，由广都略陵、荣趣富顺监，所过断
桥塞路，焚仓库而去。初，有终遣怀忠领虎翼军追之，
后二日，石普继往，以全军为后援。十月，均至富顺，其
将校以筏度江，趋戎、泸蛮境。朝廷每岁孟冬朔，诏富
顺监具酒肴犒内属蛮酋。是日，裁设具，而均党适至，
皆食焉。闻怀忠追骑将至，均心易之，谓其党曰：“速降。”
怀忠令其众负担以行。怀忠距富顺六十里，于杨家
市少憩，贼众在后者邀战，怀忠遣骑士历高原觇贼，
且语其左右曰：“纵贼度江，后悔无及。闻石侯将至，当
以奇兵取之。”乃临江列阵击之，馀党散走。有拏舟将
度江而遁者，怀忠合彊弩射之，溺死甚众，怀忠张旗
鸣鼙入城，均方在监署中，其众多醉，均穷蹙缢死。虎
翼军校鲁斌斩其首诣怀忠，获僭伪法物、旌旗甲马
甚众，擒其党六千馀人，逆徒歼焉。怀忠旋军出北门，
石普之众方至，夺均首驰归成都，枭于北市。均本隶
开封，散从直，后补军校。初，神御军之戍成都者，以均
及董福分二指挥以领之。福御众有法，“部下皆优足。”
均纵其下饮博，军装亦以给费。是岁，车驾幸河朔，符
昭寿与牛冕大阅于东郊，蜀人趋视之，二军衣服鲜
敝不等，均众因是惭愤。益州知州与钤辖二廨并禁
旅为牙队。岁除，冕以酒肴犒部士，而昭寿既骄恣，复
肆侵虐，冕亦宽弛无政，故诘朝合起为乱。神卫卒既
杀昭寿，是日，成都官吏方相与贺，正闻变皆奔窜，牛
冕与转运张适缒城而出，惟都巡检使刘绍荣冒刃
格斗。既而寡众不敌，叛卒尚未有主。或欲奉绍荣为
帅者，绍荣摄弓骂曰：“我燕人也，比弃乡土来归本朝岂能与汝同逆！汝亟杀我，我肯负朝廷哉！”众未敢动。
监军王泽与均适至，乃谓均曰：“汝所部为乱，盍自往
招安？”均既往，叛卒即拥之为王绍荣。自刭死，均僭号
大蜀，改元化顺，署置官称，设贡举，以张锴为谋主。锴
本名美，太原旧卒，后为神卫小校，狡狯，尝历战阵，粗
习阴阳，以荧惑同恶，故劝均为乱。均实戆懦无谋，尝
言“官军若至，我当先路出迎，自陈被胁之状。”锴闻之，
择军中子弟署寄班以防守，均令不与人接见官军
围城，每射箭招诱，及令均子弟至城下，均皆不之知，
得箭书锴，悉焚之。自起至败，所守止一城而已。均初
署亲军为《天降虎翼》，后果为虎翼军所杀。贼既平，遣
承受供奉官杨崇勋乘传告捷，赐崇勋锦袍、银带、器
币。有终，加保信军节度观察留后，以秦翰为内园使，
恩州刺史，石普为益州团练使，高继勋、王阮并为崇
仪使，孙正辞为内殿崇班，李继昌为奖州刺史，张晌
为供备库副使，杨怀忠为供备库副使，马贵为供奉
官。是役也，怀忠之功居最，为石普所忌。朝廷微闻之，
遣寄班安守忠按视战所，尽得其功状，以故怀忠复
迁崇仪使，领恩州刺史。四年有终，代还，命为泾原仪
渭、镇戎路都部署，辞不拜，改知永兴军府，徙秦州。景
德初，徙为并代副都部署，赐黄金四百两。丁内艰，起
复。契丹入寇，上幸澶渊，诏有终率所部由土门抵镇
州，与大兵会。既而王超、桑赞逼挠无功，惟有终赴援，
威声甚振，河北列城，赖其雄张。俄而契丹修好，命还
屯所，就判并州。召拜宣徽北院使、检校太保。二年七
月，暴疾卒，年五十九，赠侍中。录其子孝若为内殿崇
班、阁门祗候，孝杰为内殿崇班，孝绪为供奉官，孝恭
为侍禁，亲族、门客、给事辈迁补者八人。有终倜傥自
任，不拘小节，有干局，沉敏善断，不畏彊御，轻财好施。
历典藩阃，能抚士卒，丰于宴犒，官用不足，则倾私帑
及榷钱以给之。家无馀财，奉身甚薄，常所御者，铜鞍
勒马而已。第在崇仁里者，德骧所创。有终在蜀，尝贷
备用库钱数百万，奏纳其第偿之，优诏蠲免为宣徽
使，特给廉镇公用钱岁二千贯，身没之日，宿负犹不
啻千万，官为偿之。王继英在枢密，颇忌有终进用，屡
言其“在蜀及守边厚费以收士卒心”，真宗不之信，卒
保护焉。